
Ehitise peremehetuks tunnistamine

ning lammutamine
1. Asjaolud ja menetluse käik

Narvas Pähklimäe 4 elamu ja Narva Humanitaargümnaasiumi (Pähklimäe 3) vahel paikneb kaks garaažiboksi, mis on ehitatud 80-ndatel aastatel Eesti Elektrijaama Ehitusvalitsuse poolt invaliididele. Narva Linna Rahvasaadikute Täitevkomitee 07.06.1977 otsuse nr 178 punkti 5 kohaselt kehtib invaliididele ajutiste metallgaraažide paigaldamise luba ainult nende isikute suhtes, kellele see väljastati ja sõidukite olemasolul. Nimetatud otsuse punktiga 6.2 kohustati Kommunaalmajandusosakonda jälgima invaliidide lahkumise korral, et metallgaraažid oleksid õigeaegselt teisaldatud. Invaliide, kelle vajadusteks garaažid ehitati, pole Narva linnas juba üle 10 aasta (ühte pole enam elavate kirjas, teine kolis 1986. a perega Astrahani).  

Humanitaargümnaasiumi juhtkonnalt laekus kaebus, et garaažid on halvas seisukorras, üks garaažidest on narkomaanide ja kodutute kogunemispaigaks ja kujutab seetõttu ohtu gümnaasiumi õpilastele. Garaažid paiknevad vahetult gümnaasiumi peasissekäigu läheduses ja iga päev mööduvad neist õpilased. Linnavara- ja Majandusamet avaldas ajalehes „Gorod” kuulutuse, milles nõudis garaažide omanikelt ehitiste kõrvaldamist, kuid kuulutusele ei reageeritud. 

Käesoleval ajal pole garaažide omanikud teada, garaažid pole ehitisregistrisse kantud, samuti polnud need registreeritud hooneregistris. 

Antud vara hõivamise küsimust arutati Narva Linnavalituse linnavarakomisjoni istungil 26.02.2008.a (protokoll nr 2), kus võeti vastu otsus:

Linnavara- ja Majandusametil alustada Narva linnas Pähklimäe 4 elamu ja Narva Humanitaargümnaasiumi vahel paiknevate peremeheta garaažibokside hõivamise menetlust. 
Narva Linnavalitsuse 05.03.2008 korraldusega nr 292-k alustati Narva linnas Pähklimäe 4 elamu ja Narva Humanitaargümnaasiumi vahel paiknevate peremeheta garaažibokside hõivamise menetlust. 18.04.2008 tegi AS Pindi Kinnisvara ehitiste eksperthinnangu, mille kohaselt garaažibokside väärtus on 20 000 krooni (ühe garaažiboksi hind – 10 000 krooni). Pärast ehitise arvelevõtmist avaldas Linnavara- ja Majandusamet Ametlikes Teadaannetes ja ajalehes „Gorod” 18.04.2008 teate hõivatava ehitise kohta. Kahe kuu jooksul pärast avaldamist esitas hr Daniel Maslov Linnavara- ja Majandusametile vastuväite ühe garaažiboksi (valget värvi) peremehetuse kohta. Teise garaažiboksi (punast värvi) peremehetuse kohta pole Linnavara- ja Majandusametile vastuväiteid esitatud.
Narva Linnavolikogu 27.01.1999.a määrusega nr 80/39 kinnitatud “Peremeheta ehitise hõivamise korra Narva linnas” punkti 11 kohaselt, Linnavara- ja Majandusameti poolt kogutud dokumendid ehitise peremehetuse tunnistamiseks esitab linnavolikogule linnavalitsus. Linnavolikogu vaatab esitatud dokumendid läbi ja võtab vastu otsuse ehitise peremehetuse tuvastamiseks.

Kuna ehitise võtmine kohaliku omavalitsuse asutuse bilanssi on aeganõudev protsess ja nõuab mõõdistusprojekti koostamist, s. o täiendavat rahakulu, samuti arvestades, et antud ehitis pole linnale vajalik, on otstarbekas garaažiboks pärast peremehetuse tuvastamist koheselt lammutada. Tegemist on ajutise ehitisega, mis pole ehitisregistrisse kantud, seega pole ehitise lammutusluba vajalik.
Küsimust arutati Narva Linnavalituse linnavarakomisjoni 09.07.2008. a istungil (protokoll nr 7), kus võeti vastu otsus:

1. Vastavalt Narva Linnavolikogu 27.01.1999. a määrusega nr  80/39 kinnitatud “Peremeheta ehitise hõivamise korrale Narva linnas” taotleda linnavolikogult Narva linnas Pähklimäe 4 elamu ja Narva Humanitaargümnaasiumi vahel paikneva peremeheta garaažiboksi peremehetuse tuvastamist selle lammutamise eesmärgil.

2. Linnavara- ja Majandusametil esitada antud küsimus Narva Linnavalituse istungile protokollilise otsuse vastuvõtmiseks.
Ülaltoodust lähtuvalt ning arvestades, et ülalnimetatud garaažiboks ei ole praegu ühegi kohaliku omavalitsuse asutuse bilansis ning asutus või Narva Linnavalitsus ei saa otsustada selle asja lammutamist, taotleb Narva Linnavalitsus Narva Linnavolikogult otsuse vastuvõtmist ülalnimetatud garaažiboksi lammutamise kohta.

2. Õiguslikud järeldused

Vastavalt Asjaõigusseaduse rakendamise seaduse § 13 lõikele 2  on peremehetu ehitise hõivamise õigus ja kohustus kohalikul omavalitsusel ja riigil Vabariigi Valitsuse kehtestatud korras.

Vabariigi Valitsuse 08.08.1996. a määrusega nr 211 kinnitatud “Peremehetu ehitise hõivamise korra” (edaspidi Vabariigi Valitsuse kord) punkti 3 kohaselt ehitis on peremehetu, kui ehitise omanik on lõpetanud ehitise valduse omandist loobumise tahtega vastavalt asjaõigusseaduse (AÕS) § 96 lõikele 3. Viidatud sätte kohaselt asi on peremehetu, kui see ei ole veel olnud kellegi omandis või kui omanik on valduse lõpetanud omandist loobumise tahtega. 

Vabariigi Valitsuse korra punkti 4 kohaselt omanik on lõpetanud ehitise valduse, kui ta on loobunud tegelikust võimust asja üle. Valduse lõppemise üle otsustatakse asjaolude alusel vastavalt AÕS § 39. AÕS § 39 lõike 1 kohaselt valdus lõpeb, kui valdaja loobub tegelikust võimust asja üle või kaotab selle muul viisil. 

Vabariigi Valitsuse korra punkti 5 kohaselt ehitise omandist loobumise tahte olemasolu eeldatakse, kui ehitise omanik on väljendanud omandist loobumist või kui ehitise omanik ei ole teada.

AÕS § 96 lõike 1 kohaselt vallasomand tekib hõivamisega, kui isik võtab peremehetu vallasasja oma valdusse tahtega saada selle omanikuks.

Vabariigi Valitsuse korra punkti 10 kohaselt valla- või linnavolikogu või tema ülesandel valla- või linnavalitsus vaatab läbi esitatud vastuväited ja otsustab, kas ehitis on peremehetu või mitte.
Vastavalt Narva Linnavolikogu 27.01.1999. a määrusega nr 80/39 kinnitatud “Peremeheta ehitise hõivamise korra Narva linnas” (edaspidi Narva linna kord) punktile 11 Linnavara- ja majandusameti poolt kogutud dokumendid ehitise peremehetuse tunnistamiseks esitab linnavolikogule linnavalitsus. Linnavolikogu vaatab läbi esitatud dokumendid ja võtab vastu otsuse ehitise peremehetuse tunnistamiseks.
Vabariigi Valitsuse korra punkti 14 kohaselt pärast kohaliku omavalitsuse volikogu otsuse jõustumist ehitise peremehetuse tuvastamise kohta võtab hõivaja (antud juhul Narva linn) oma valdusse, mille kohta koostatakse senise valdaja või hooldajaga (antud juhul Linnavara- ja majandusamet) vastav akt. Nimetatud akt koos kohaliku omavalitsuse volikogu otsusega on aluseks hõivaja kandmiseks riiklikusse ehitisregistrisse ehitise omanikuna.
Asjaõigusseaduse § 68 lg 1 kohaselt on omanikul õigus asja vallata, kasutada ja käsutada. Kuna Narva linn saab ülalnimetatud ehitise omanikuks, on tal seadusest tulenev õigus ehitist käsutada.

Narva Linnavolikogu 21.06.2005. a määrusega nr 20/57 kinnitatud „Linnavara eeskirja” (edaspidi Eeskiri) punkti 39 kohaselt linnavara kasutatakse avalikuks otstarbeks (p 39.1), linna valitsemiseks (p 39.2), tulu saamiseks (p 39.3). Kuna antud juhul pole otstarbekas kasutada ülalnimetatud ehitist Eeskirja punktis 39 määratud viisil, on otstarbekas vastu võtta otsus selle lammutamise kohta.

3. Otsus
3.1. Tuvastada Narva linnas Pähklimäe 4 elamu ja Narva Humanitaargümnaasiumi vahel paikneva punast värvi garaažiboksi peremehetus. 

3.2. Volitada Narva Linnavalitsuse Linnavara- ja majandusametit korraldama käesoleva otsuse punktis 3.1 ehitise lammutamine.
4. Rakendussätted

4.1. Halduskohtumenetluse seadustiku § 9 lõike 1 kohaselt võib otsust vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemise päevast.

4.2. Narva Linnavalitsusel teha otsus teatavaks asjaosalistele.

4.3.  Otsus jõustub seaduses sätestatud korras.

